IT-millionær Magnus Kjøller har solgt sine 175 lejligheder i Aalborg for et trecifret-millionbeløb.

Nybolig Erhverv i Aalborg har haft en god handel i gennem butikken. IT-millionær Magnus Kjøller har nemlig solgt sine 175 lejligheder i Aalborg i én stor handel til søskendeparret Anne og Peter Claesen. Det skriver estatemedia.dk De 175 lejligheder er fordelt på 10 ejendomme samt nogle enkelte lejlighedsenheder i det centrale Aalborg. Ifølge Børsen har handlen en værdi på næsten en kvart milliard kroner. - Det har været en utrolig spændende opgave, og hele forløbet omkring salget har været meget professionelt fra såvel sælger som købers side, siger partner i Nybolig Erhverv Aalborg, Mattias Manstrup, der har formidlet handlen. Handlen er gennemført i det, der hedder en off-market transaktion, der betyder at lejlighederne ikke har været sat til salg på markedet. - Vi er enormt glade for handlen. Ejendommene er nogle perler i et opadgående marked, hvor meget lidt lignende disse ejendomme er til salg. Vi synes det har været et meget ordentligt forhandlingsforløb med Magnus Kjøller, hvor alle vores ønsker er blevet mødt uden de store problemer. Vi retter ligeledes en tak til Nybolig Erhverv Aalborg, som på vanlig vis har udvist en stor professionalisme i forbindelse med forhandlingsforløbet. Vi glæder os til at fortætte arbejdet med ejendommene, som heldigvis allerede er meget veldrevne, siger Peter Claesen. Magnus Kjøller, der til dagligt bor i Dubai, er også tilfreds med handlen af de mange lejligheder, som han ahr opkøbt igennem de sidste 10 år. - Det er klart at efter flere års ejerskab, så betyder det meget for mig, at der er fundet en seriøs og god køber som Anne og Peter Claesen, siger Magnus Kjøller.